Internasionale Verslag – 22 April 2020 - Corona Krisissentrum
Tuis / COVID-19 / Internasionale Verslag – 22 April 2020
Internasionale Verslag – 22 April 2020
Byna 2,6 miljoen mense wêreldwyd het tot dusver positief vir die koronavirus getoets terwyl byna 180 000 mense weens COVID-19 gesterf het. Dit beteken dat 0,002% van die wêreldbevolking tot dusver weens COVID-19 gesterf het.
Meer as 2700 sterftes is Dinsdag in die VSA aangemeld. Byna 25% van alle sterftes wêreldwyd weens COVID-19 is nou in die VSA. Meer as 820 000 mense in die VSA het tot dusver positief vir die virus getoets en byna 46 000 sterftes is aangemeld. Dit beteken dat 0,014% van die Amerikaanse bevolking aan COVID-19 dood is.
Die Amerikaanse kongres het Dinsdag 'n hulppakket van 484 miljard dollar goedgekeur. Die fokus van die hulppakket is om fondse aan klein sake-ondernemings beskikbaar te stel in 'n poging om hulle te help oorleef. 'n Deel van die pakket sal ook hospitale help befonds. Die pakket is tussen die Withuis en die Senaat onderhandel en President Trump het reeds sy steun daaraan toegesê. Die pakket sou reeds verlede week goedgekeur kon word, maar die Demokrate in die Kongres wou meer fondse vir voedselprogramme en plaaslike regerings hê terwyl die Republikeine verkies het dat die meeste geld aan klein sake-ondernemings gaan. Sowat 11 miljard dollar is ook beskikbaar gestel aan deelstate om toetsing vir die koronavirus te versnel.
Intussen het 'n herrie in die VSA losgebars oor groot maatskappye en goed gefinansierde universiteite soos Harvard wat almal fondse uit die eerste hulppakket ontvang het. President Trump het Dinsdag in sy daaglikse mediakonferensie skerp kritiek hierop gelewer en het aangedring dat Harvard Universiteit die fondse wat hy gekry het, terugbetaal. Trump het weer eens bevestig dat die geld wat deur die federale regering beskikbaar gestel word vir klein sake-ondernemings bedoel is.
Die sluiting van landsgrense is besig om veral in die Europese landboubedryf groot ontwrigting te veroorsaak. Daar is tans in die 27 lidlande van die Europese Unie meer as 10 miljoen plase en op veral plase in Wes-Europese lande soos Frankryk, Nederland, Duitsland, Spanje en Italië word seisoenale arbeid vanuit Oos-Europa gebruik. Die sluiting van landsgrense in Europa beteken dat arbeiders uit Pole, Hongarye, Roemenië en Bulgarye nie maklik na Wes-Europa kan reis nie. Italië gebruik jaarliks die arbeid van 370 000 gasarbeiders, Duitsland 300 000 en Frankryk 270 000. Chaos heers tans in die landboubedryf in hierdie lande met aarbeie en aspersies wat nie geoes kan word nie en aartappels en ander groente wat in party lande nie geplant word nie. In Frankryk het die regering 'n skema begin waarvolgens persone soos lugwaardinne, restaurantpersoneel en ander mense wat tydelik hulle werk verloor het, tydelik in die landboubedryf aangewend word. Duisende sulke werkers is tans besig om in die suide van Frankryk aspersies te pluk, maar boere kla dat hierdie Franse se produktiwiteit baie laer as die gasarbeiders uit Oos-Europa is. Die koronakrisis het ernstige vrae in Europa laat ontstaan oor die landboubedryf se afhanklikheid van gasarbeiders.
Die Wêreldvoedselprogram, 'n onderafdeling van die Verenigde Nasies, het Dinsdag gewaarsku dat die hoeveelheid mense wat ernstige voedseltekorte vanjaar gaan beleef tot 265 miljoen kan verdubbel. Hierdie toename in voedseltekorte sal wêreldwyd plaasvind en sal groot druk op bestaande voedingsprogramme plaas in 'n tyd waar begrotings daarvoor reeds beperk is.
Volgens die Britse Kamer van Koophandel het meer as 70% van Britse ondernemings reeds begin om personeel minder te maak deur tydelike of permanente afleggings. Sowat 30% van sake-ondernemings het tussen 75% en 100% van hulle werknemers afgelê of op onbetaalde verlof geplaas. Die Britse regering het intussen 'n program in werking gestel waardeur ondernemings 80% van werkers wat noodgedwonge op verlof geplaas moet word, se salarisse sal ontvang sou die onderneming voortgaan om salarisse te betaal.
Die Sweedse regering het bevestig dat hulle dit nie oorweeg om inperkingsmaatreëls in te stel nie. Swede het slegs vrywillige maatreëls teen die koronapandemie ingestel en is een van slegs enkele lande in die wêreld waar skole, winkels en sake-ondernemings nooit gesluit is nie. Volgens die regering het die verspreiding van die virus sy hoogtepunt in die hoofstad Stockholm bereik. Sowat een derde van die stad se bevolking het reeds die virus opgedoen. Byna 1800 mense is in Swede weens COVID-19 oorlede. Die meeste sterftes was mense van 'n baie hoë ouderdom. Hoewel Swede ook ekonomiese skade weens laer uitvoere en geen toerisme ervaar, sê owerhede in Swede wat dié land se ekonomie baie ligter as ander ekonomieë in Europa geraak is.
Tsjeggië het aangekondig dat hulle vandag gaan begin om 27 000 mense vir teenliggame teen die koronavirus te toets. Dit sal die grootste sodanige toets nog in enige land wees. Dié land se regering wil probeer bepaal watter persentasie van die land se bevolking reeds die virus opgedoen het. Tsjeggië is een van die lande in Europa wat die ligste deur die pandemie geraak is met 6900 mense wat positief vir die virus getoets het en 196 mense wat weens COVID-19 dood is.
Die Turkse President, Recep Tayyip Erdogan het die koronapandemie as die ergste krisis, in terme van ekonomiese gevolge, sedert die Tweede Wêreldoorlog beskryf. Erdogan sê dat ekonomiese aktiwiteit in Turkye eers teen die einde van Mei na normaal sal kan terugkeer hoewel die verspreiding van die virus hierdie week 'n plato in die land bereik het. Terwyl daar nie 'n nasionale staat van inperking in Turkye geld nie, is mense in verskillende stede reeds ingeperk. Vanaf môre (Donderdag) sal mense in 31 stede vir vier dae ingeperk word om die verspreiding van die virus te probeer beperk. Turkye is die land buite Europa en die VSA waar die meeste mense positief vir die virus getoets het. Tot dusver het 96 000 mense positief vir die koronavirus in Turkye getoets en is 2300 mense weens COVID-19 dood. Turkye is een van die lande in die wêreld waar die meeste mense daagliks getoets word.